次韵答曹子方雜言
作者：黄庭堅
朝代：宋

paragraphs: 酺池寺，湯餠一齋盂，曲肱懶著書。
騎馬天津看逝水，滿船風月憶江湖。
往時盡醉冷卿酒，侍兒琵琶春風手。
竹間一夜鳥聲春，明朝醉起雪塞門。
當年聞說冷卿客，黄鬚鄴下曹將軍。
挽弓石八不好武，讀書卧看三峰雲。
誰憐相逢十載後，釜裏生魚甑生塵。
冷卿白首大官寺，樽前不復如花人。
曹將軍，江湖之上可相忘，舂鉏對立鴛鴦雙。
無機與游不亂行，何時解纓濯滄浪。
喚取張侯來平章，烹茶煮餠坐僧房。